Íslandsmót fullorðinna í hestaíþróttum verður í Borgarnesi Dagana 11. – 14. júlí í sumar verður Íslandsmót fullorðinna í hestaíþróttum haldið í Borgarnesi , á félagssvæði hestamanna þar . Er það hestamannafélagið Faxi sem heldur mótið með stuðningi Skugga . Í tilkynningu frá mótshöldurum kemur fram að undirbúningur að mótinu er hafinn og er framkvæmdanefnd að störfum undir forystu Birnu Thorlacius Tryggvadóttur . Er það ætlun þeirra sem að mótinu standa að skapa sem allra bestu aðstæður til að halda glæsilegt mót . Í Borgarnesi hafa verið haldin þrjú Íslandsmót áður , síðast árið 1995 . Gert er ráð fyrir að mótið hefjist síðdegis á fimmtudegi og því ljúki á sunnudeginum . „ Þessu til viðbótar er Borgarnes vel staðsett landfræðilega , til þess að gera stutt frá Suðvestur - og Norðurlandi . Það er ætlun framkvæmdanefndar að vel takist til með mótið og að fjölmargir keppendur og gestir komi til með að sækja okkur heim þessa helgi og eiga saman ánægjulega helgi , “ segir í tilkynningu frá framkvæmdanefnd um Íslandsmót fullorðinna í hestaíþróttum .